VSL Sklep Cst 209/2023
Sodna praksa višjih sodišč, 2023-07-27

Lidija Leskošek (preds.), Irena Dovnik (poroč.), Tadeja Zima Jenull

končanje postopka osebnega stečaja - zavrnitev predloga za odpust obveznosti

Pritožnik (stečajni dolžnik) v pritožbi sicer predlaga razveljavitev izpodbijanega sklepa o končanju postopka osebnega stečaja, vendar ne navaja nobenih pritožbenih razlogov zoper navedeni sklep, temveč se sodišču le opravičuje za ravnanje in neodgovornost, ki jo je izkazal, ko ni poročal upravitelju. Višje sodišče pritožniku pojasnjuje, da so bili vsi v pritožbi navedeni razlogi obravnavani v zvezi z izdajo sklepa o ugovoru upravitelja zoper odpust obveznosti, ki se je končal z izdajo sklepa o ustavitvi postopka odpusta obveznosti in zavrnitvi predloga za odpust obveznosti, ki je postal pravnomočen z odločitvijo višjega sodišča Cst 102/2023 z dne 12.4.2023. Niti iz dolžnikovih pritožbenih trditev niti iz listin v spisu ne izhaja, da bi dolžnik vložil nov predlog za odpust obveznosti.

Pritožba se zavrne in se izpodbijani sklep potrdi.

1. Z izpodbijanim sklepom je sodišče prve stopnje sklenilo: da se postopek osebnega stečaja konča, (II.) da se upravitelj A. A. razreši, (III.) ugotovilo, da upravitelj ni izdelal seznama neplačanih terjatev, saj je sodišče dne 22.2.2022 izdalo sklep, da se preizkus terjatev ne opravi in (III.) da mora stečajni dolžnik upnikom plačati znesek neplačanih terjatev skupaj z zakonskimi zamudnini obrestmi od 21.10.2021 dalje do plačila.

2. Zoper izpodbijani sklep se je pravočasno pritožil stečajni dolžnik ter predlagal, da ga višje sodišče razveljavi.

3. Na pritožbo je odgovoril stečajni upravitelj in predlagal njeno zavrnitev.

5. Pritožnik (stečajni dolžnik) v pritožbi sicer predlaga razveljavitev izpodbijanega sklepa o končanju postopka osebnega stečaja, vendar ne navaja nobenih pritožbenih razlogov zoper navedeni sklep, temveč se sodišču le opravičuje za ravnanje in neodgovornost, ki jo je izkazal, ko ni poročal upravitelju.

6. Višje sodišče pritožniku pojasnjuje, da so bili vsi v pritožbi navedeni razlogi obravnavani v zvezi z izdajo sklepa o ugovoru upravitelja zoper odpust obveznosti, ki se je končal z izdajo sklepa o ustavitvi postopka odpusta obveznosti in zavrnitvi predloga za odpust obveznosti, ki je postal pravnomočen z odločitvijo višjega sodišča Cst 102/2023 z dne 12.4.2023 (p.d. 65).

7. Niti iz dolžnikovih pritožbenih trditev niti iz listin v spisu ne izhaja, da bi dolžnik vložil nov predlog za odpust obveznosti.

8. Iz izpodbijanega sklepa in listinske dokumentacije v spisu je razvidno, da je upravitelj opravil vsa dejanja v postopku in predložil svoje končno poročilo v skladu z drugim odstavkom 375. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP).

9. Višje sodišče je izpodbijani sklep preizkusilo le še v obsegu uradno upoštevnih pritožbenih razlogov (drugi odstavek 350. člena v zvezi s 366. členom ZPP in prvim odstavkom 121. člena ZFPPIPP). Pri tem je ugotovilo, da ima sodišče prve stopnje materialnopravno podlago za izdajo izpodbijanega sklepa v 1. in 2. točki 376. člena v zvezi s prvim in drugim odstavkom 396. člena ZFPPIPP in da ni zagrešilo bistvenih postopkovnih kršitev, na katere je dolžno paziti višje sodišče po uradni dolžnosti ob reševanju pritožbe.

10. Neutemeljeno dolžnikovo pritožbo je zato iz zgoraj navedenih razlogov višje sodišče zavrnilo in potrdilo sklep sodišča prve stopnje (2. točka 365. člena ZPP v zvezi s prvim odstavkom 121. člena ZFPPIPP).

Ta pisni odpravek se ujema z elektronskim izvirnikom sklepa.

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 375, 375/2, 376, 376/1-1, 376/1-2, 396, 396/1, 396/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.